Mario Gómez

Mario Gómez García (sündinud 10. juulil 1985 Saksamaal Riedlingenis) on hispaania päritolu endine Saksamaa jalgpallikoondise ründaja.

2007. aastal valiti ta Saksamaa aasta jalgpalluriks.

Klubikarjäär
Klubikarjääri alustas Gómez 2004 VfB Stuttgardis. 2009. aasta suvel ostis Müncheni Bayern sakslase endale. Esimese poole aastaga suutis ta lüüa 20 liigamängus 9 väravat.

2013. aasta juulis siirdus ta Müncheni Bayernist Fiorentinasse. Aastatel 2015–2016 oli ta laenul Türgi klubis Beşiktaş.

Aastal 2016 läks ta üle VfL Wolfsburgi meeskonda. Karjääri lõpetas ta 2020. aastal Stuttgardis.

Koondisekarjäär 

Gómez mängis 2005–06 Saksamaa U21 koondises 9 mängu ja lõi 1 värava. Kuid teda ei arvatud koondisse 2006. aasta Euroopa U21 meistrivõistlustele, mis toimusid Portugalis. Seal osales 8 meeskonda ja Saksamaa ei pääsenud alagrupist edasi poolfinaali.

Täiskasvanute koondises debüteeris Gómez 7. veebruaril 2007 sõprusmängus Šveitsi jalgpallikoondise vastu ja lõi kohe esimeses koondisemängus värava. Saksamaa võitis 3:1 ja Gómez viis Saksamaa 2:1 juhtima.

Teise koondisemängu pidas ta 2. juunil 2007 2008. aasta EM-valikturniiril San Marino jalgpallikoondise vastu ja lõi kaks väravat. Saksamaa võitis 6:0 ja Gómez lõi 4. ja 5. värava.

EM-valikturniiril oli Saksamaa kõigi valikgruppide peale kokku esimene meeskond, kes tagas koha finaalturniiril. Ometigi ei võitnud Saksamaa valikgruppi, sest järgnes 0:3 kaotus Tšehhi jalgpallikoondisele, kes alagrupi võitiski, ja viimases valikmängus ei suudetud võita Walesi jalgpallikoondist.

Euroopa meistrivõistlustel oli Gómez igas Saksamaa alagrupimängus algrivistuses. Esimeses voorus 8. juunil alistas Saksamaa Lukas Podolski väravatest 2:0 Poola jalgpallikoondise. Gómez vahetati 75. minutil seisul 2:0 välja. 12. juunil kaotas Saksamaa teises voorus Horvaatia jalgpallikoondisele 1:2 ja Gómez vahetati 66. minutil seisul 0:2 välja. 16. juunil võitis Saksamaa kolmandas voorus 1:0 Austria jalgpallikoondise ja Gómez vahetati 60. minutil välja, kui värav oli löödud. Selles kohtumises mängis Gómez halvasti, jättes realiseerimata mitu head võimalust. Horvaatia võitis alagrupi täiseduga, Saksamaa pääses teisena edasi. 19. juunil võitis Saksamaa veerandfinaali Portugali jalgpallikoondise vastu 3:2 ja 25. juunil poolfinaali Türgi jalgpallikoondise vastu samuti 3:2, aga Gómez neis ei osalenud. 29. juunil toimus finaal Hispaania jalgpallikoondise vastu. Gómez vahetati 79. minutil mängu, aga kohtumise ainus värav oli juba löödud ja Hispaania tuli Euroopa meistriks.

2010. aasta MM-valikturniiri läbis Saksamaa ilma kaotuseta ja võitis valikgrupi. Teiseks jäänud Venemaa jalgpallikoondis ei pääsenud lisavalikmängudelt finaalturniirile.

Finaalturniiril Lõuna-Aafrikas alistas Saksamaa 13. juunil avavoorus Austraalia jalgpallikoondise 4:0. Gómez vahetati platsile 74. minutil, kui väravad olid löödud. 18. juunil peeti teine voor Serbia jalgpallikoondise vastu. Miroslav Klose eemaldati 37. minutil ja edasi mängis Saksamaa vähemuses. Gómez vahetati väljakule 77. minutil kaotusseisus 0:1, mis jäigi lõpuni püsima. 23. juunil alistas Saksamaa ilma Klose ja Gómeze abita Ghana jalgpallikoondise 1:0 ja võitis ka alagrupi, teisena läks edasi Ghana. 27. juunil alistas Saksamaa Inglismaa jalgpallikoondise 4:1 ja Gómez sekkus mängu 72. minutil, kui väravad olid löödud. 3. juulil toimus veerandfinaal, kus Saksamaa purustas Argentina 4:0. Gómez kaasa ei teinud. 7. juulil kaotas Saksamaa poolfinaalis Hispaaniale 0:1 (Gómez vahetati mängu 81. minutil kaotusseisus). 10. juulil alistas Saksamaa pronksimängus 3:2 Uruguay jalgpallikoondise ja selles Gómez ei mänginud.

2012. aasta EM-valikturniiril võitis Saksamaa kõik 10 kohtumist. Gómez lõi 6 väravat, aga ei olnud Saksamaa resultatiivseim mängija (Klose lõi 9). Nad olid kogu valikgrupi kõige resultatiivsemad mängijad.

Finaalturniiril mängis Gómez igas kohtumises, aga mitte kunagi algusest lõpuni, vaid alati vahetati ta välja Miroslav Klose vastu. 9. juunil alistas Saksamaa Gómeze 72. minutil väravast Portugali 1:0 ja Gómez vahetati välja 80. minutil. 13. juunil alistas Saksamaa 2:1 Hollandi jalgpallikoondise. Gómez viis Saksamaa 24. ja 38. minutil 2:0 juhtima, vahetati 72. minutil sel seisul välja ja valiti kohtumise parimaks mängijaks. 17. juunil alistas Saksamaa viimases alagrupivoorus Taani jalgpallikoondise ja Gómez võeti välja 74. minutil seisul 1:1. 22. juunil alustas veerandfinaalis Kreeka jalgpallikoondise vastu Klose ja Gómez sekkus alles 80. minutil seisul 4:1. Saksamaa võitis 4:2. 28. juunil kaotas Saksamaa poolfinaalis Itaalia jalgpallikoondisele 1:2. Gómez oli algrivistuses, aga kui Saksamaa kaotas esimese poolaja 0:2, mängis teise poolaja Klose. Pronksikohtumist ei peetud.

Ta ei kuulunud Saksamaa koondisse 2014. aasta maailmameistrivõistlustel.

Prantsusmaal toimunud 2016. aasta EM-il lõi ta värava viimases alagrupimängus Põhja-Iirimaa ja kaheksandikfinaalis Slovakkia vastu. Ta on sellega Euroopa meistrivõistlustel löönud viis väravat ja on Saksamaa suurim väravatelööja Euroopa meistrivõistlustel.

5. augustil 2018 teatas ta koondisekarjääri lõpetamisest. Kokku esindas Gómez Saksamaad 78 kohtumises ja lõi 31 väravat. Ühtegi väravat ei löönud ta kaotusseisus.

2. juunil 2009 lõi Gómez Araabia Ühendemiraatide jalgpallikoondise vastu 4 väravat 7:2 võidetud kohtumises. Rohkem ta koondises samas mängus üle kolme värava ei löönud. Kaks väravat lõi ta ühes mängus San Marino, Šveitsi, Lõuna-Aafrika Vabariigi, Kasahstani, Austria, Aserbaidžaani, Türgi, Belgia ja Hollandi vastu.

Saavutused 
Stuttgart
 Bundesliga: 2006–07
Müncheni Bayern
 Bundesliga: 2009–10, 2012–13
 DFB-Pokal: 2009–10, 2012–13
 DFL-Supercup: 2010, 2012
 UEFA Meistrite Liiga: 2012–13
Beşiktaş
 Süper Lig: 2015–16

Viited

Välislingid

Saksamaa jalgpallurid
VfB Stuttgardi mängijad
Müncheni Bayerni mängijad
ACF Fiorentina mängijad
VfL Wolfsburgi mängijad
Beşiktaş JK jalgpallurid
Bundesliga mängijad
Serie A mängijad
Sündinud 1985